  Анжелика Тихонова корреспондент Удмуртиын вуоно толлы 1,3 миллион тонналэсь трос пудо сиён дасязы ини. Али гурт возёсъёс одӥг но  трос аръем турынъёслэсь (люцерна, клевер) норедзэ турнало. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Та дырлы турын 99,2 сюрс тонна дасямын, со кулэезлэсь 62 процент луэ (кылем арын та вакытэ 98 процентэз люкамын вал ини). Сенаж 680 сюрс тонна дасямын – кулэезлэсь 70 процент (кылем арын 127 процент вал). Силос 527,2 сюрс тонна вань ини, но со кулэезлэсь 34 процент гинэ на (кылем арын кулэяськонлэсь 62 процентэз дась вал ини). Нош куро туэ 60,3 сюрс тонна яке 47 процент дасямын ини (кылем арын 20 процент гинэ вал на). Озьы ик пудо сиёнлы 48,9 сюрс тонна зернофураж кисьтэмын. Удмуртиын пудо сиён дасян ужын азьпалан мыно Якшур-Бӧдья но Эгра ёросъёсысь возёсъёс. Отын одӥг йыр пудолы чакласа 29,2 центнер но 28,5 центнер сиёнзы дась ини (планъя 25 центнер кулэ вал). Одӥг пудолы 20 центнерлэсь трос сиёнзы Глаз, Сарапул, Юкаменск ёросъёсысь возёсъёсын люкамын. Озьы ке но, чурыт но жалем сиёнъёс кулэезлэсь 9,7 центнерлы ӧжыт на. Трымымтэез кукуруза чотын ворсалозы, туэ сое 27 сюрс гектарысь утялтозы. Тодэ вайытом, Удмуртиысь Кун Кенеш гурт возёслы юрттэт сётыны куронэн кун кивалтэтлэн тӧроезлы вазиськон дасялоз. Тегъёс: Ижкар Удмуртия гуртвозёс пудосиён  